CELEX: 32018D0835
Language: mt
Date: 2018-06-04 00:00:00
Title: Deċiżjoni ta' Implimentazzjoni tal-Kummissjoni (UE) 2018/835 tal-4 ta' Ġunju 2018 li tikkonċerna ċerti miżuri ta' protezzjoni marbuta mad-deni Afrikan tal-ħnieżer fl-Ungerija (notifikata bid-dokument C(2018) 3319) (Test b'rilevanza għaż-ŻEE.)

6.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 140/104
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/835
   tal-4 ta' Ġunju 2018
   li tikkonċerna ċerti miżuri ta' protezzjoni marbuta mad-deni Afrikan tal-ħnieżer fl-Ungerija
   
      
         (notifikata bid-dokument C(2018) 3319)
      
   
   (It-test bl-Ungeriż biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar veterinarju u zootekniku applikabbli għall-kummerċ intra-Komunitarju ta' ċertu annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(4) tagħha,
   Billi:
   
               (1)
            
            
               Id-deni Afrikan tal-ħnieżer huwa marda virali infettiva li taffettwa l-popolazzjonijiet tal-ħnieżer domestiċi u selvaġġi u jista' jkollha impatt serju fuq il-profitti tan-negozji tat-trobbija tal-ħnieżer li jisfratta l-kummerċ fl-Unjoni u l-esportazzjonijiet lejn pajjiżi terzi.
            
         
               (2)
            
            
               F'każ tad-deni Afrikan tal-ħnieżer fil-ħnieżer selvaġġi, hemm ir-riskju li l-aġent tal-marda jinxtered ma' popolazzjonijiet oħra ta' ħnieżer selvaġġi u ma' rziezet tal-ħnieżer. B'hekk, jista' jinxtered minn Stat Membru għall-ieħor u għal pajjiżi terzi permezz tal-kummerċ tal-ħnieżer ħajjin jew tal-prodotti magħmula minnhom.
            
         
               (3)
            
            
               Id-Direttiva tal-Kunsill 2002/60/KE (3) tistabbilixxi l-miżuri minimi li jridu jiġu applikati fl-Unjoni għall-kontroll tad-deni Afrikan tal-ħnieżer. B'mod partikolari, l-Artikolu 15 tad-Direttiva 2002/60/KE jipprevedi ċertu miżuri li għandhom jittieħdu wara li jiġi kkonfermat każ wieħed jew iktar tad-deni Afrikan tal-ħnieżer fi ħnieżer selvaġġi.
            
         
               (4)
            
            
               L-Ungerija għarrfet lill-Kummissjoni bis-sitwazzjoni aġġornata fit-territorju tagħha fir-rigward tad-deni Afrikan tal-ħnieżer, u f'konformità mal-Artikolu 15 tad-Direttiva 2002/60/KE, stabbiliet żona infettata fejn japplikaw il-miżuri msemmija fl-Artikolu 15 ta' dik id-Direttiva.
            
         
               (5)
            
            
               Id-Deċiżjoni ta' Implimentazzjoni tal-Kummissjoni (UE) 2018/663 (4) ġiet adottata bħala reazzjoni għal din is-sitwazzjoni.
            
         
               (6)
            
            
               Sabiex jiġi evitat kull xkiel bla bżonn għall-kummerċ fl-Unjoni u biex jiġi evitat li pajjiżi terzi jimponu ostakli mhux iġġustifikati għall-kummerċ, jeħtieġ li ż-żona infettata mid-deni Afrikan tal-ħnieżer fl-Ungerija tiġi identifikata fil-livell tal-Unjoni b'kollaborazzjoni ma' dak l-Istat Membru.
            
         
               (7)
            
            
               Għaldaqstant, iż-żona infettata fl-Ungerija għandha titniżżel fl-Anness ta' din id-Deċiżjoni, filwaqt li t-tul taż-żmien ta' dik ir-reġjonalizzazzjoni għandu jiġi ffissat. Din id-Deċiżjoni għandha tħassar u tissostitwixxi d-Deċiżjoni ta' Implimentazzjoni (UE) 2018/663.
            
         
               (8)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   L-Ungerija għandha tiżgura li ż-żona infettata stabbilita mill-Ungerija, fejn japplikaw il-miżuri previsti fl-Artikolu 15 tad-Direttiva 2002/60/KE, tinkludi tal-inqas iż-żoni mniżżlin fl-Anness ta' din id-Deċiżjoni.
   Artikolu 2
   Id-Deċiżjoni ta' Implimentazzjoni (UE) 2018/663 titħassar.
   Artikolu 3
   Din id-Deċiżjoni għandha tapplika sat-30 ta' Ġunju 2018.
   Artikolu 4
   Din id-Deċiżjoni hija indirizzata lill-Ungerija.
   
      Magħmul fi Brussell, l-4 ta' Ġunju 2018.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  Id-Direttiva tal-Kunsill 2002/60/KE tas-27 ta' Ġunju 2002 li tistabbilixxi miżuri għall-kontroll tad-deni Afrikan tal-qżieqeż u temenda id-Direttiva 92/119/KEE għar-rigward tal-marda Teschen u d-deni Afrikan tal-qżieqeż (ĠU L 192, 20.7.2002, p. 27).
   
      (4)  Id-Deċiżjoni ta' Implimentazzjoni tal-Kummissjoni (UE) 2018/663 tas-27 ta' April 2018 li tikkonċerna ċerti miżuri interim ta' protezzjoni marbuta mad-deni Afrikan tal-ħnieżer fl-Ungerija (ĠU L 110, 30.4.2018, p. 136).
   
      ANNESS
      
                  Iż-żoni stabbiliti bħala Żona Infettata fl-Ungerija kif imsemmi fl-Artikolu 1
               
               
                  Id-data sa meta applikabbli
               
            
                  Territory of the county of Heves located north of the motorway E 71
               
               
                  It-30 ta' Ġunju 2018